CELEX: 32013R0607
Language: sk
Date: 2013-06-12
Title: Nariadenie Európskeho parlamentu a Rady (EÚ) č. 607/2013 z  12. júna 2013 , ktorým sa zrušuje nariadenie Rady (ES) č. 552/97, ktoré dočasne odníma prístup k všeobecným colným preferenciám Mjanmarsku/Barme

29.6.2013   
            
            
               SK
            
            
               Úradný vestník Európskej únie
            
            
               L 181/13
            
         NARIADENIE EURÓPSKEHO PARLAMENTU A RADY (EÚ) č. 607/2013
   z 12. júna 2013,
   ktorým sa zrušuje nariadenie Rady (ES) č. 552/97, ktoré dočasne odníma prístup k všeobecným colným preferenciám Mjanmarsku/Barme
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   konajúc v súlade s riadnym legislatívnym postupom (1),
   keďže:
   
               (1)
            
            
               Článok 1 nariadenia Rady (ES) č. 552/97 z 24. marca 1997, ktoré dočasne odníma prístup k všeobecným colným preferenciám Mjanmarskému zväzu (2), zmenený článkom 28 ods. 1 nariadenia Rady (ES) č. 732/2008 z 22. júla 2008, ktorým sa uplatňuje systém všeobecných colných preferencií od 1. januára 2009 (3), stanovuje dočasné odňatie prístupu Mjanmarska/Barmy k colným preferenciám udeleným nariadením (ES) č. 732/2008.
            
         
               (2)
            
            
               Článok 15 ods. 1 písm. a) nariadenia (ES) č. 732/2008 stanovuje, že zvýhodnené opatrenia stanovené v uvedenom nariadení možno dočasne zrušiť vo vzťahu ku všetkým alebo určitým výrobkom s pôvodom vo zvýhodnenej krajine, a to z dôvodu závažného a systematického porušovania zásad stanovených v dohovoroch, ktoré sú uvedené v časti A prílohy III k uvedenému nariadeniu, zisteného na základe záverov príslušných monitorovacích orgánov.
            
         
               (3)
            
            
               Dohovor Medzinárodnej organizácie práce (MOP) o nútenej alebo povinnej práci, 1930 (č. 29) je uvedený v časti A prílohy III k nariadeniu (ES) č. 732/2008.
            
         
               (4)
            
            
               Podľa článku 2 nariadenia (ES) č. 552/97 by sa malo uplatňovanie uvedeného nariadenia ukončiť v nadväznosti na správu Komisie o nútenej práci v Mjanmarsku/Barme, ak sa ukáže, že prax uvedená v článku 15 ods. 1 písm. a) nariadenia (ES) č. 732/2008 sa viac neuplatňuje.
            
         
               (5)
            
            
               Medzinárodná konferencia práce (ILC ‒ Interantional Labor Conference) prijala 13. júna 2012 uznesenie o opatreniach vo veci Mjanmarsko prijatých podľa článku 33 Ústavy MOP (ďalej len „uznesenie ILC“). Berúc na vedomie závery prijaté 4. júna 2012 Výborom pre uplatňovanie noriem ILC a zastávajúc názor, že zachovávanie súčasných opatrení by už v záujme požadovaného výsledku nebolo prospešné, ILC prijala rozhodnutie zrušiť reštrikcie, ktorými sa vláda Mjanmarska/Barmy vylúčila z prijímania technickej spolupráce a pomoci v rámci MOP. Takisto na dobu jedného roka pozastavila žiadosť MOP adresovanú jej členom, aby preskúmali svoje vzťahy s Mjanmarskom/Barmou v záujme zabezpečenia, aby sa v rámci týchto vzťahov nevyužívala nútená práca.
            
         
               (6)
            
            
               Komisia 17. septembra 2012 uverejnila správu podľa článku 2 nariadenia Rady (ES) č. 552/97 o nútenej práci v Mjanmarsku/Barme obsahujúcu jej zistenia (ďalej len „správa“). V správe sa dospelo k záveru, že pokrok dosiahnutý Mjanmarskom/Barmou pri napĺňaní odporúčaní MOP, ktorý uznali príslušné monitorovacie orgány MOP znamená, že porušovanie zásad stanovených v dohovore MOP č. 29 sa už viac nepovažuje za „závažné a systematické“ a odporúča sa v nej, aby sa opätovne zaviedol prístup Mjanmarska/Barmy ku všeobecným colným preferenciám.
            
         
               (7)
            
            
               Vzhľadom na uznesenie ILC a správu a podľa článku 2 nariadenia (ES) č. 552/97 by sa preto dočasné odňatie prístupu Mjanmarska/Barmy k colným preferenciám udelené nariadením (ES) č. 732/2008 malo zrušiť, a to od dátumu prijatia uznesenia ILC.
            
         
               (8)
            
            
               Komisia by mala aj ďalej monitorovať vývoj v Mjanmarsku/Barme v súvislosti s nútenou prácou a reagovať na tento vývoj v súlade s platnými postupmi vrátane, ak je to potrebné, obnovením postupov odňatia prístupu,
            
         PRIJALI TOTO NARIADENIE:
   Článok 1
   Nariadenie (ES) č. 552/97 sa týmto zrušuje.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 13. júna 2012.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Štrasburgu 12. júna 2013
      
         
            Za Európsky parlament
         
         
            predseda
         
         M. SCHULZ
      
      
         
            Za Radu
         
         
            predsedníčka
         
         L. CREIGHTON
      
   
   
      (1)  Pozícia Európskeho parlamentu z 23. mája 2013 (zatiaľ neuverejnená v úradnom vestníku) a rozhodnutie Rady z 10. júna 2013.
   
      (2)  Ú. v. ES L 85, 27.3.1997, s. 8.
   
      (3)  Ú. v. EÚ L 211, 6.8.2008, s. 1.